Općinski Načelnik

Na temelju članka 47. Statuta Općine Konavle (Službeni glasnik Općine Konavle“ broj 6/14) - pročišćeni tekst; 4/16 i 2/18 ) i Programa demografskih mjera i socijalno zdravstvenih potreba Općine Konavle za 2018. (Službeni glasnik Općine Konavle broj 13/17 ) Općinski načelnik dana 07.lipnja 2018. godine donosi

**ODLUKU**

**o sufinanciranju kupnje udžbenika učenicima osnovnih škola Cavtat i Gruda**

**za školsku 2018/2019. g.**

**Članak 1.**

Ovom Odlukom Općina Konavle određuje pravo na novčanu pomoć roditeljima slabijeg imovnog stanja i roditeljima s četvero i više djece, način i visinu isplate sredstava za sufinanciranje kupnje udžbenika za školsku godinu 2018/19.

**Članak 2.**

Pravo na novčanu pomoć ostvaruju roditelji učenika ako kumulativno ispunjavaju sljedeće uvjete:

- da je roditelju učenika u 2018. godini odobren dječji doplatak od strane nadležnih državnih tijela i to

 za djecu kojoj se udžbenici sufinanciraju ovom Odlukom;

- da jedan od roditelja ima prebivalište na području Općine Konavle;

Učenici kojima će temeljem Zakona o pravima hrvatskih branitelja iz Domovinskog rata i članova njihovih obitelji i Zakona o socijalnoj skrbi nabavu udžbenika financirati nadležno ministarstvo, ne mogu biti korisnici financijskih sredstava po ovoj Odluci.

**Članak 3.**

Zahtjev za novčanu pomoć na propisanom obrascu sa dokazima o ostvarivanju prava na novčanu pomoć dostavlja se Upravnom odjelu za opće poslove, mjesnu samoupravu i društvene djelatnosti, Trumbićev put 25, 20210 Cavtat, poštom ili osobno u pisarnicu.

Obrazac zahtjeva roditelji mogu preuzeti u Općinskim uredima u Cavtatu i Grudi, te na web stranici Općine Konavle.

**Članak 4.**

Zahtjevi će se zaprimati od 03. rujna 2018. g. Krajnji rok za podnošenje zahtjeva radi ostvarivanje prava na novčanu pomoć u kupnji udžbenika je 15. listopada 2018. godine.

**Članak 5.**

Određuje se visina sredstava novčane pomoći radi sufinanciranja kupnje udžbenika po učeniku i to:

* za učenike od 2. do 4. razreda............................ 300,00 kuna
* za učenike od 5. do 8. razreda............................ 500,00 kuna

**Članak 6.**

Pravo na besplatne udžbenike za osnovnu školu ostvaruju roditelji s prebivalištem u Općini Konavle koji imaju četvero i više malodobne i uzdržavane djece ( do 26. godine starosti ) u obitelji koja se redovito školuju.

Roditelji s četvero i više djece koji ostvare pravo iz ovog članka ne mogu biti korisnici sufinanciranja iz članka 5. ove Odluke.

**Članak 7.**

Upravni odjel za opće poslove, mjesnu samoupravu i društvene djelatnosti dostaviti će rješenja i cjelokupni popis roditelja za učenike koji ostvaruju pravo na sufinanciranje troškova kupnje udžbenika Upravnom odjelu za proračun i financije na provedbu.

**Članak 8.**

Ova Odluka stupa na snagu osmog dana od dana objave u „Službenom glasniku Općine Konavle“.

KLASA: 602-02/18-01/01

URBROJ: 2117/02-03/4-18-1

Cavtat, 06. lipnja 2018.g.

Općinski Načelnik

 Božo Lasić, dipl.iur. v.r.

Dostavljeno:

1. Osnovna škola Cavtat
2. Osnovna škola Gruda
3. Oglasna tabla
4. Mrežne stranice Općine Konavle
5. Upravni odjel za proračun i financije
6. Pismohrana